Document ID: 32012D0030

EUROOPA KESKPANGA OTSUS,
10. detsember 2012,
millega muudetakse otsust EKP/2010/21 Euroopa Keskpanga raamatupidamise aastaaruannete kohta
(EKP/2012/30)
(2012/832/EL)
EUROOPA KESKPANGA NÕUKOGU,
võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 26.2,
ning arvestades järgmist:
(1)
11. novembri 2010. aasta otsus EKP/2010/21 Euroopa Keskpanga raamatupidamise aastaaruannete kohta (1) sätestab Euroopa Keskpanga (EKP) aastaaruannete koostamise reeglid.
(2)
Otsuse EKP/2010/21 artikli 3 kohaselt kohaldatakse raamatupidamispõhimõtteid, mis on määratletud 11. novembri 2010. aasta suunise EKP/2010/20 (raamatupidamise ja finantsaruandluse õigusraamistiku kohta Euroopa Keskpankade Süsteemis) (2) artiklis 3, ka otsuse EKP/2010/21 eesmärgil. See kehtib muu hulgas ka suunise EKP/2010/20 artikli 3 punkti c kohta seoses bilansipäevajärgsete sündmustega, mille kohaselt varasid ja kohustusi korrigeeritakse sündmuste osas, mis toimuvad aastabilansi kuupäeva ja finantsaruannete asjaomaste asutuste poolt heakskiitmise kuupäeva vahelisel ajal, kui need mõjutavad varade ja kohustuste olemust bilansipäeval.
(3)
Tuleb täpsustada, et EKP aastaaruandes võetakse arvesse ainult bilansipäevajärgseid sündmusi, mis toimuvad kuni finantsaruande avaldamise heakskiitmise kuupäevani, st kuupäevani, mil EKP juhatus kiidab heaks EKP aastaaruande esitamise EKP nõukogule heakskiitmiseks.
(4)
Otsust EKP/2010/21 tuleb vastavalt muuta,
ON VASTU VÕTNUD KÄESOLEVA OTSUSE:
Artikkel 1
Muudatus
Otsuse EKP/2010/21 artikkel 3 asendatakse järgmisega:
„Artikkel 3
Raamatupidamise põhimõtted
Käesolevas otsuses kohaldatakse raamatupidamise põhimõtteid vastavalt suunise EKP/2010/20 artikli 3 määratlusele. Erandina suunise EKP/2010/20 artikli 3 punkti c esimesest lausest võetakse bilansipäevajärgseid sündmusi arvesse ainult kuni kuupäevani, mil EKP juhatus kiidab heaks EKP aastaaruande esitamise EKP nõukogule heakskiitmiseks.”
Artikkel 2
Jõustumine
Käesolev otsus jõustub 31. detsembril 2012.
Frankfurt Maini ääres, 10. detsember 2012

Labels: 4
15
19